ພະບໍລົມມະສົບຂອງພະຣາຊີນີ ເອລີຊາແບັດ ຈະຖືກດອຍໄວ້ ຢູ່ໃນຫໍສະພາແຫ່ງຊາດ ໃນນະຄອນຫຼວງລອນດອນ 
ຂະບວນແຫ່ພະບໍລົມມະສົບ ກໍຍັງຈະມີການຍິງປືນໃຫຍ່ໄປພ້ອມໆກັນຢູ່ທີ່ສວນສາທາລະນະ Hyde Park ພ້ອມດ້ວຍການຕີລະຄັງ ທີ່ເອີ້ນວ່າ Big Ben ຂອງສະພາແຫ່ງຊາດນຳດ້ວຍ
ພະບໍລົມມະສົບຂອງມື້ລາງພະຣາຊີນີ ເອລີຊາແບັດ ທີ II ແຫ່ງອັງກິດ ມີກຳນົດຈະຖືກນຳອອກຈາກ ພະຣາຊະວັງ ບັກກິງແຮມ ໄປຍັງຫໍແວັສມິນສເຕີ ຂອງລອນດອນ ໃນວັນພຸດມື້ນີ້ ບ່ອນທີ່ພະອົງຈະຖືກດອຍໄວ້ ໃນຫໍສະພາແຫ່ງຊາດ ເຈົ້າຊາຍຊາລສ໌ ທີ III ຈະຊົງພະດຳເນີນດ້ວຍພະບາດຢູ່ດ້ານຫຼັງຂອງຂະບວນແຫ່ທີ່ບັນທຸກໂລງພະບໍລົມມະສົບຂອງພະຣາຊີນີ ໃນການເຂົ້າຮ່ວມພ້ອມກັບພະອົງ ຈະມີພະຣາຊະໂອລົດຂອງພະອົງ ຄື ເຈົ້າຊາຍ ວີລລຽມ ແລະ ແຮຣີ ພ້ອມດ້ວຍບັນດາພີ່ນ້ອງຂອງພະອົງ ຄື ເຈົ້າຍິງ ແອນ ເຈົ້າຊາຍ ເອັດເຫວີດ ແລະເຈົ້າຊາຍ ແອນດຣູ ຄາດກັນວ່າ ຝູງຊົນຈຳນວນຫຼວງຫຼາຍຈະຢູ່ຕາມເສັ້ນທາງ ໂດຍຫຼາຍພັນຄົນຄາດກັນວ່າ ຈະເດີນທາງໄປຍັງແວັສມິນສເຕີ ເພື່ອໄວ້ອາໄລແດ່ພະຣາຊີນີ ຂະບວນແຫ່ພະບໍລົມມະສົບ ກໍຍັງຈະມີການຍິງປືນໃຫຍ່ໄປພ້ອມໆກັນຢູ່ທີ່ສວນສາທາລະນະ Hyde Park ພ້ອມດ້ວຍການຕີລະຄັງ ທີ່ເອີ້ນວ່າ Big Ben ຂອງສະພາແຫ່ງຊາດນຳດ້ວຍ ພະບໍລົມມະສົບຂອງພະຣາຊີນີ ຈະຖືກດອຍໄວ້ຢູ່ໃນຫໍສະພາເປັນເວລາ 4 ວັນ ພາຍໃນ ຫໍແວັສມິນສເຕີ ທີ່ສ້າງຂຶ້ນໃນສັດຕະວັດທີ 11 ຫໍດັ່ງກ່າວ ຈະເປີດເປັນເວລາ 23 ຊົ່ວໂມງຕໍ່ມື້ ເພື່ອໃຫ້ພວກທີ່ມາຢ້ຽມຢາມ ແລະຈະຖືກຍາມໂດຍບັນດາທະຫານປະຈຳພະຣາຊາວັງ ພະຣາຊີນີເອລີຊາແບັດ ໄດ້ສະເດັດສະຫວັນນະຄົດໃນວັນທີ 8 ກັນຍາ ຢູ່ທີ່ປາສາດ Balmoral ໃນເຂດຮາຍແລນຂອງສະກັອດແລນ ຊຶ່ງເປັນສະຖານທີ່ ທີີ່ພະອົງຊົງຮັກຫອມ ແລະເປັນບ່ອນທີ່ ເຈົ້າຊາຍຊາລສ໌ ໄດ້ຖືກຣາຊາພິເສກໃຫ້ເປັນກະສັດ ພິທີຊາປະນາກິດຂອງພະຣາຊີນີ ແມ່ນໄດ້ຖືກກຳນົດໃສ່ວັນທີ 19 ກັນຍາ ຢູ່ທີ່ ພະວິຫານແວັສມິນສເຕີ ແອບບີ ຕໍ່ຈາກນັ້ນ ໂລງພະບໍລົມມະສົບ ຈະຖືກນຳໄປຍັງ ພະຣາຊະວັງວິນເຊີ ເພື່ອທຳພິທີຝັງສົບ ຊຶ່ງເປັນສະຖານທີ່ແຫ່ງດຽວກັນກັບທີ່ພະສະວາມີຂອງພະຣາຊີນີ ຄືເຈົ້າຊາຍຟີລິບ ໄດ້ຖືກຝັງໄວ້ ໃນເດືອນເມສາ ປີ 2021